साउथ में कई सुपरहिट फिल्म बना चुके ए आर मुरुगदॉस के नाम बॉलिवुड में भी दो सुपरहिट फिल्में हैं। आमिर खान स्टारर 'गजनी' और अक्षय कुमार की हिट फिल्म 'हॉलिडे'। मुरुगदॉस को ऐक्शन और थ्रिलर फिल्में बनाने वाले कामयाब डायरेक्टर के तौर पर जाना जाता है। भारतीय फिल्म इंडस्ट्री खासकर हिंदी फिल्मों की बात करे तो अक्सर ऐक्शन फिल्मों का ताना-बाना हीरो के इर्द-गिर्द ही रहा है। मुरुगदॉस भी इससे अछूते नहीं रहे। ऐसे में पिछले साल जब उन्होंने तमिल फिल्म 'मोनारगुरु' को हिंदी में बनाने का फैसला किया तो इस बार उन्होंने कुछ नया करने की चाह में अपनी इस फिल्म को हीरो की बजाए हिरोइन के इर्दगिर्द रखने का फैसला किया। 'हॉलिडे' की शूटिंग के दौरान मुरुगदॉस ने सोनाक्षी पर फिल्मांए कुछ ऐसे ऐक्शन सीन्स पर गौर किया तो उन्हें लगा सोनाक्षी ही उनकी 'अकीरा' है। मुरुगदॉस ने जब सोनाक्षी पर भरोसा जताया तो उन्होंने भी उनकी कसौटी पर सौ फीसदी खरा उतरने का फैसला किया। इस फिल्म में अपने लगभग सभी ऐक्शन सीन्स को सोनाक्षी ने ड्यूप्लिकेट की मदद के बिना किया और शूटिंग शुरू होने से पहले अपने बेहद बिजी शेड्यूल में लंबा वक्त जिम में गुजारा। कहानी : जोधपुर, राजस्थान में अपने परिवार के साथ रह रही अकीरा शर्मा (सोनाक्षी सिन्हा) को बचपन में ही उनके पिता (अतुल कुलकर्णी) ने उस वक्त सेल्फ डिफेंस की ट्रेनिंग देने का फैसला किया, जब उन्होंने देखा स्कूल के बाहर चौराहे पर 'अकीरा' की एक सहेली के चेहरे पर कुछ सिरफिरे लड़कों ने तेजाब डाल दिया। 'अकीरा' पुलिस स्टेशन में लड़की पर तेजाब डालने वाले लड़के की पहचान करती है, लड़के को पुलिस कस्टडी में ले लेती है। कुछ दिनों बाद 'अकीरा' को वही लड़का अपने दोस्तों के साथ उस वक्त घेर लेता है, जब वह स्कूल से लौट रही होती है। सेल्फ डिफेंस की ट्रेनिंग ले चुकी 'अकीरा' इन सभी की जमकर पिटाई करती है। इसी दौरान लड़का जब तेजाब की बोतल लाकर अकीरा के चेहरे पर डालने की कोशिश करता है तो वह पलटवार करती है और तेजाब से उसी लड़के का चेहरा जल जाता है। इस घटना के बाद अकीरा को रिमांड होम भेज दिया जाता है। वह अब रिमांड होम से बाहर आ चुकी है, लेकिन उसके पिता दुनिया में नहीं रहे। ऐसे में मुंबई में रह रहा 'अकीरा' का भाई उसे और अपनी मां को अपने घर ले आता है। कॉलेज में 'अकीरा' को सीनियर जब परेशान करते है तो वह उन्हें अच्छा सबक सीखाती है। सिंपल चल रही कहानी में ट्विस्ट उस वक्त आता है, जब क्राइम ब्रांच का हर वक्त नशे में धुत्त रहने वाले एसीपी राणे (अनुराग कश्यप) का एक ऐसा विडियो लीक होता है, जो उसे जेल की सलाखों के पीछे पहुंचा सकता है। जिस विडियो कैमरे से राणे का विडियो बनाया गया वह कैमरा अकीरा के पास मिलता है। राणे के साथी अकीरा को पुलिस कस्टडी में लेकर ऐसा कुछ करते है कि उसे सरकारी पागलखाने में भिजवा दिया जाता है। ऐक्टिंग: ऐक्शन सीन्स की बात करे तो यकीनन सोनाक्षी ने ड्यूप्लिकेट की मदद लिए बिना कुछ बेहद खतरनाक सीन्स को भी बड़ी बखूबी के साथ किया है। ऐक्शन सीन्स के अलावा सोनाक्षी पर फिल्माए पुलिस हिरासत और पागलखाने में टॉचर्र करने के सीन्स देखने लायक हैं। इन सीन्स को असरदार बनाने के लिए सोनाक्षी ने अच्छी मेहनत की है। नशे में धुत्त रहने वाले मुंबई पुलिस के करप्ट एसीपी राणे के किरदार में अनुराग कश्यप खूब जमे है। अनुराग के फेस एक्सप्रेशन और उनकी डायलॉग डिलिवरी का जवाब नहीं। ईमानदार पुलिस इंस्पेक्टर के रोल में कोंकणा सेन शर्मा की ऐक्टिंग दमदार है। अमित साद और अतुल कुलकर्णी को कहानी में बेहद कम फुटेज मिली, लेकिन दोनों ने अपनी पहचान छोड़ने में कामयाब रहे। निर्देशन : डायरेक्टर ए आर मुरुगदॉस ने इस फिल्म में यह दिखाने की अच्छी कोशिश अच्छी की है कि एक अकेली लड़की को अपनी बेगुनाही साबित करने के लिए किन-किन हालात से गुजरना होता है। बेशक इस फिल्म को ऐक्शन फिल्म कहकर प्रमोट किया गया, लेकिन इंटरवल के बाद ऐक्शन कम और इमोशन सीन्स कहीं ज्यादा हैं। पागलखाने में बेगुनाह को बिजली के झटके देने और बुरी तरह से प्रताड़ित करने के सीन्स पर कैंची चलानी चाहिए थी। इंटरवल के बाद ऐसा भी लगता है कहानी ट्रैक से उतर रही है। 'अकीरा' के संघर्ष को साइड करके फिल्म पुलिस और उसके बीच की लुकाछिपी पर ज्यादा फोकस करती है। फिल्म का क्लाइमेक्स ज्यादा असरदार नहीं बन पड़ा है। अगर डायरेक्टर क्लाइमेक्स पर थोड़ी और मेहनत करते तो 'अकीरा' दर्शकों की हर क्लास की कसौटी पर खरा उतर पाती। संगीत: विशाल-शेखर का संगीत कहानी के माहौली पर पूरी तरह से फिट है। रिलीज से पहले फिल्म के दो गाने कई म्यूजिक चार्ट में अपनी जगह बना चुके हैं। क्यों देखें: अगर आप सोनाक्षी सिन्हा के फैन्स है तो फिल्म मिस ना करे। फिल्म में महिला सशक्तीकरण को असरदार ढंग से पेश करते हुए एक अच्छा मेसेज भी दिया गया है।